1. ปัจจัยความเสี่ยง

1.1 ปัจจัยความเสี่ยงในการดำเนินธุรกิจ

1.1.1 ความเสี่ยงในการพึ่งพาลูกค้ารายใหญ่

บริษัทฯ ประกอบธุรกิจผลิตและส่งออกรองเท้าตามคำสั่งซื้อของลูกค้า (OEM)
ปัจจุบันลูกค้ารายใหญ่ของบริษัทฯ มีหลาย BRAND อาทิเช่น COLECTIVE BRAND INC. , GEOX
ASIA PACIFIC LTD. , SLAM S.P.A. , ERBAY MAGAZACILIC VE TIC A.S และ
TIMBERLAND ส่วนใหญ่เป็นรองเท้ากีฬา, หนัง, ลำลอง และแฟชั่น ซึ่ง BRAND
รองเท้าเหล่านี้กำลังขยายตัวทางธุรกิจไปทั่วโลกและเป็นที่นิยมของลูกค้า
เนื่องจากราคาต่ำกว่าคู่แข่ง

มาตรการในการป้องกัน

 พัฒนาสินค้าให้ได้ตรงตามความต้องการของลูกค้า

 ปรับปรุงประสิทธิภาพในสายการผลิตเพื่อลดต้นทุน
เพื่อรักษาความสามารถในการแข่งขันด้านระดับราคาและคุณภาพของสินค้า

 รักษาความสัมพันธ์ที่ดีกับลูกค้า โดยมุ่งมั่นสร้างความพอใจกับลูกค้าพร้อมให้บริการที่ดี

 การหา SOURCING ทางด้าน RAW MATERIAL รายใหม่เพื่อลดต้นทุนการผลิตของบริษัทฯ
แต่คุณภาพยังตรงตาม SPEC ของลูกค้าเพื่อให้บริษัทฯ ได้รับผลประโยชน์สูงสุด

2.  ความเสี่ยงด้านการแข่งขัน

ปัจจุบันตลาดผู้ผลิตรองเท้ากีฬา , หนัง, ลำลองและ แฟชั่น ที่เป็นคู่แข่งขันของบริษัทฯ
เฉพาะในประเทศไทยมีผู้ผลิตรายใหญ่ 2 ราย ส่วนคู่แข่งขันต่างประเทศคือ จีน
เวียดนามและอินโดนีเชีย ส่งผลให้บริษัทฯต้องมีการปรับเปลี่ยนกลยุทธ์ต่างๆที่ใช้ในการแข่งขัน
มีการพัฒนางานด้านต่างๆของบริษัทให้ก้าวล้ำนำหน้าคู่แข่งขันและทิ้งห่างคู่แข่งขันและเพื่อให้บรรลุตามเป้าหมายที่บริษัทฯตั้งไว้
ดังนั้นการแข่งขันถือเป็นเครื่องเสริมสร้างศักยภาพของบริษัทฯ
ถึงแม้บริษัทฯจะเป็นผู้นำแนวหน้ารายหนึ่งในการประกอบธุรกิจประเภทผู้ผลิตรองเท้ากีฬา, หนัง,
ลำลอง และแฟชั่นตามคำสั่งซื้อของลูกค้าและอยู่ในธุรกิจนี้มานานกว่า 30 ปีก็ตาม

มาตรการในการป้องกัน

 บริษัทฯ มีศูนย์วิจัยและพัฒนารองเท้าต้นแบบ โดยใช้เทคโนโลยี่ที่ทันสมัย
รวมทั้งพัฒนาสินค้าเดิมให้ดีขึ้นได้อย่างต่อเนื่อง เพื่อตอบสนองความต้องการของลูกค้า

 ผู้บริหารและพนักงานมีการพัฒนาเรียนรู้ ความสามารถในการจัดการและการปฏิบัติอย่างต่อเนื่อง
เพื่อให้ลูกค้าพอใจในผลิตภัณฑ์และการบริการของบริษัทฯ

 ขยายฐานลูกค้าใหม่ที่เป็นลูกค้าต่างประเทศเพิ่มขึ้น เพื่อเพิ่มสัดส่วนในส่วนแบ่งตลาดของรองเท้า

2.  ปัจจัยความเสี่ยงเกี่ยวกับการผลิต

บริษัทฯ มีพนักงานที่มีความรู้ ความสามารถและมีความชำนาญในการผลิต
อีกทั้งยังมีเครื่องจักรอุปกรณ์ที่มีกำลังการผลิตเพียงพอที่จะรองรับคำสั่งซื้อของลูกค้า
นอกจากนั้นบริษัทฯ ยังคงมีสัมพันธ์ภาพที่ยาวนานและได้รับการสนับสนุนด้านเทคนิคการวิจัยพัฒนาสินค้า
จากบริษัทผู้เชี่ยวชาญของบริษัทเอง ทำให้บริษัทฯ
สามารถพัฒนาสินค้าและขยายการผลิตให้ทันสมัยและตอบสนองความต้องการของลูกค้าได้ดีอย่างต่อเนื่อง
วัตถุดิบส่วนใหญ่สั่งซื้อจากผู้ขายภายในประเทศที่เสนอขายในราคาที่ถูกกว่านำเข้าเองจากต่างประเทศ
ซึ่งหากแหล่งวัตถุดิบหลักที่บริษัทใช้เกิดขาดแคลนหรือราคาเพิ่มขึ้น
จากปัจจัยแวดล้อมภายนอกและภายในของ SUPPLIER จะส่งผลกระทบให้ต้นทุนสินค้าที่ขายสูงขึ้น
ที่ผ่านมาบริษัทฯ ไม่มีปัญหาในเรื่องของการขาดแคลนวัตถุดิบที่ใช้ในการผลิต
เนื่องจากมีแหล่งวัตถุดิบสำรองเพียงพอ

มาตรการในการป้องกัน

 ในกรณีที่คาดว่าราคาวัตถุดิบจะเพิ่มขึ้นอันเป็นผลจากอัตราแลกเปลี่ยนที่เพิ่มขึ้น หรือสาเหตุอื่น
บริษัทฯจะทำการสั่งซื้อล่วงหน้าในปริมาณตามความต้องการใช้วัตถุดิบของบริษัท
โดยทยอยส่งซึ่งช่วยให้บริษัทฯ มีวัตถุดิบที่พร้อมในการผลิตและสามารถบริหารต้นทุนและคลังสินค้าได้

 บริษัทฯ ได้จัดให้มีนโยบายและมาตรการป้องกันการขาดแคลนวัตถุดิบ
โดยรักษาระดับวัตถุดิบคงคลังอย่างสม่ำเสมอ จัดทำแผนการผลิตล่วงหน้า
เพื่อให้การจัดหาวัตถุดิบไม่สะดุดหรือหยุดชะงัก และมีวัตถุดิบเพียงพอแก่ความต้องการใช้งาน

 สำรวจหาแหล่งวัตถุดิบใหม่ทั้งในประเทศและประเทศเพื่อนบ้าน

1.3 ความเสี่ยงด้านการบริหารการจัดการ

ณ วันสิ้นปีบริษัทฯ มีผู้ถือหุ้นรายใหญ่ 2 รายคือ บริษัท บางกอกรับเบอร์ จำกัด (มหาชน)
ผู้ผลิตและส่งออกรองเท้า NIKE, LACOSTE, VAN และ K-SWISS
เป็นบริษัทในประเทศที่ทำธุรกิจในอุตสาหกรรมเดียวกันกับบริษัทฯและบริษัท พี เอ แคปปิตอล จำกัด
เป็นบริษัทที่ประกอบธุรกิจการลงทุน ธุรกิจบริการ อสังหาริมทรัพย์และร้านสะดวกซื้อ ถือหุ้นในบริษัทฯ
ร้อยละ 17.16 และ 18.90 ตามลำดับ คิดเป็นร้อยละ 36 ของจำนวนหุ้นที่จำหน่ายออกไปแล้ว
อย่างไรก็ตาม
บริษัทฯมีความชัดเจนในการบริหารงานให้เป็นไปอย่างโปร่งใสตามหลักบรรษัทภิบาลที่ดี
ดังจะเห็นได้จากโครงสร้างการจัดการของบริษัทฯซึ่งประกอบด้วย คณะกรรมการทั้งหมด 3 ชุด
ได้แก่ คณะกรรมการบริษัท คณะกรรมการบริหารและคณะกรรมการตรวจสอบ
ซึ่งคณะกรรมการแต่ละท่าน ประกอบด้วยบุคคลที่มีความรู้และความสามารถ
ทั้งนี้บริษัทฯมีกรรมการที่เป็นอิสระและเป็นกรรมการตรวจสอบด้วยจำนวน 3 ท่าน จากทั้งหมด 14
ท่านคิดเป็นร้อยละ 21

มาตรการในการป้องกัน

 มีการกำหนดขอบเขตอำนาจหน้าที่ในการปฏิบัติงานอย่างชัดเจน

 กรรมการทุกท่านปฏิบัติตามข้อพึงปฏิบัติที่ดีสำหรับกรรมการบริษัทจดทะเบียน
ตามแนวทางของตลาดหลักทรัพย์แห่งประเทศไทย

 มีการบริหารอย่างเป็นระบบ อีกทั้งมีการดำเนินงานและเปิดเผยข้อมูลอย่างโปร่งใส

 มีเป้าหมายการทำงาน M.O.P. P. (MISSION, OBJECTIVE, POLICY,PROJECT) ที่ชัดเจน
ง่ายต่อการจดจำ และติดตามมี KPI ซึ่งตัวชี้วัดความสำเร็จ มีฐานข้อมูลที่ถูกต้องเป็นปัจจุบัน (REAL
TIME) รวดเร็วและเพียงพอต่อการตัดสินใจของผู้บริหาร

1.4 ปัจจัยความเสี่ยงด้านการเงิน

1.4.1 ความเสี่ยงจากอัตราแลกปลี่ยน

ณ วันที่ 31 ธันวาคม 2552 บริษัทฯ ไม่มีเงินกู้สกุลเงินตราต่างประเทศ
แต่มีการซื้อสินค้าและส่งออกสินค้าในรูปสกุลเงินตราต่างประเทศซึ่งเป็นเงินเหรียญสหรัฐฯ
ทำให้บริษัทฯ อาจมีความเสี่ยงจากความผันผวนของอัตราแลกเปลี่ยน
แต่อย่างไรก็ตามสำหรับในส่วนของวัตถุดิบ บริษัทฯ จะซื้อจากผู้จัดจำหน่ายในประเทศเป็นหลัก
โดยสัดส่วนการซื้อวัตถุดิบจากต่างประเทศ ประมาณร้อยละ 29 ของวัตถุดิบทั้งหมด
และในส่วนของการส่งออกคิดเป็นร้อยละ 87 ของรายได้รวมในปี 2552

มาตรการในการป้องกัน

 มีการทำสัญญาซื้อขายเงินตราต่างประเทศล่วงหน้า (FORWARD CONTRACT)
ตามความเหมาะสมกับสภาวการณ์แต่ละขณะ

 มีสำนักการเงินเป็นคณะทำงานดูแลและบริหารอัตราแลกเปลี่ยน
เฝ้าติดตามและมีมาตรการจัดการกับรายรับและรายจ่ายในรูปสกุลเงินตราต่างประเทศให้สอดคล้องกับตลาดเงินอยู่ตลอดเวลา
เพื่อบริหารเงินและลดความเสี่ยงจากอัตราแลกเปลี่ยน

2.  ความเสี่ยงจากการสนับสนุนทางการเงินให้แก่บริษัทในเครือ

บริษัทฯ มีนโยบายสนับสนุนบริษัทในเครือที่มีความสัมพันธ์ทางธุรกิจ
ซึ่งเป็นส่วนเสริมธุรกิจของกลุ่มบริษัท เพื่อให้โครงสร้างทางการเงินของบริษัทดังกล่าวมีสภาพคล่อง
โดยมีทั้งการให้กู้ยืมเงินเพื่อนำเงินดังกล่าวไปใช้เป็นเงินลงทุนหมุนเวียนของกิจการ
รวมถึงอาจต้องเข้าไปมีส่วนร่วมในการสนับสนุนทางการเงินในรูปของการค้ำประกันเงินกู้ให้แก่บริษัทในเครือ
ณ วันสิ้นปี บริษัทมีภาระการค้ำประกันวงเงินกู้ยืมและวงเงินสินเชื่อให้กับกิจการที่เกี่ยวข้องกัน 19
แห่ง ซึ่งเปิดเผยข้อมูลไว้ในหมายเหตุประกอบงบการเงินข้อ 29.5

มาตรการในการป้องกัน

 บริษัทฯ ให้กู้ยืมเงินและ/หรือค้ำประกันเงินกู้ให้เฉพาะบริษัทในเครือ ที่บริษัทฯ
มีอำนาจในการบริหารจัดการ

 บริษัทฯ ให้กู้ยืมเงินและ/หรือค้ำประกันตามอัตราส่วนการถือหุ้นสำหรับบริษัทในเครือ ที่บริษัทฯ
ไม่มีส่วนร่วมในการบริหาร

3.  ความเสี่ยงด้านเงินกู้ยืม

 ตามรายงานการประชุมคณะกรรมการ ครั้งที่ 13/2552 ที่ประชุมมีมติให้ขอความช่วยเหลือทางด้านการเงินจากบริษัท ไอ.ดี.เอฟ. จำกัด ซึ่งเป็นบริษัทที่เกี่ยวข้องกัน จำนวน 130 ล้านบาท และบริษัทฯ ได้ทำสัญญาให้คำมั่นว่าจะขายกรรมสิทธิ์ในที่ดินพร้อมสวนยาง โดยบริษัทฯ ได้โอนกรรมสิทธิ์ที่ดินและสวนยาง ซึ่งมีราคาตามบัญชี จำนวน 196.97 ล้านบาท ไว้เป็นหลักประกัน และจะต้องซื้อสินทรัพย์ดังกล่าวคืนภายใน 3 ปี และตลอดระยะเวลาดังกล่าว บริษัทฯ ยังคงมีสิทธิ์ในน้ำยางที่ได้จากสวนยาง โดยบริษัทฯ จะต้องจ่ายชำระค่าเช่าเป็นรายเดือน ๆ ละ 0.27 ล้านบาท

 สิทธิในการซื้อคืนที่ดินสวนยางดังกล่าว มีราคาที่แตกต่างกันในแต่ละปี ดังนี้

สิ้นปีที่ 1 จำนวน 133.90 ล้านบาท

สิ้นปีที่ 2 จำนวน 137.92 ล้านบาท

สิ้นปีที่ 3 จำนวน 142.05 ล้านบาท

บริษัทฯ
ได้บันทึกเงินช่วยเหลือดังกล่าวไว้เป็นเงินกู้ยืมระยะยาวจากบริษัทที่เกี่ยวข้องกันและคำนวณดอกเบี้ยในอัตราร้อยละ
0.51 ต่อเดือน อัตราดอกเบี้ยประมาณการโดยใช้วิธีคิดลดกระแสเงินสดที่ต้องจ่ายในระยะเวลา 3
ปี ซึ่งประกอบด้วย ค่าเช่า ในแต่ละเดือน ค่าซื้อคืนสินทรัพย์ และค่าใช้จ่ายที่เกี่ยวข้อง

บริษัทฯ ได้กู้ยืมเงินจากนายบุณยสิทธิ์ โชควัฒนา จำนวน 50 ล้านบาท
ค้ำประกันโดยการจดจำนองที่ดินและอาคารบางส่วน
ชำระดอกเบี้ยเป็นรายเดือนในอัตราดอกเบี้ยร้อยละ 5.00 ต่อปี

4.  ปัจจัยความเสี่ยงจากการลงทุน

บริษัทฯ ได้ร่วมลงทุนในกิจการของบริษัทในเครือหลายบริษัท
มีการกระจายการลงทุนไปหลายประเภทธุรกิจ โดยมีวัตถุประสงค์เพื่อสร้างมูลค่าเพิ่มแก่บริษัทฯ
แต่บริษัทฯไม่มีอำนาจควบคุมกิจการในบริษัทที่ลงทุน โดยอำนาจในการบริหารและการตัดสินใจต่างๆ
ขึ้นอยู่กับคณะกรรมการของแต่ละบริษัทฯ

บริษัทฯ ได้รับผลตอบแทนจากการลงทุนในรูปแบบของเงินปันผล ถ้าหากบริษัทที่ลงทุนแห่งใดขาดทุน
บริษัทฯจะมีการตั้งค่าเผื่อผลขาดทุนจากการด้อยค่าเงินลงทุนในบัญชีกำไรขาดทุนของบริษัท
ดังนั้นโครงสร้างการถือหุ้นดังกล่าว
จึงไม่มีผลกระทบในอันที่จะทำให้การรับรู้ส่วนแบ่งรายได้ของบริษัทฯต่างจากที่รับรู้ในงบการเงินอย่างมีนัยสำคัญ

6.  ปัจจัยความเสี่ยงด้านกฎหมาย

บริษัทฯ ถูกฟ้องโดยธนาคารพาณิชย์แห่งหนึ่งจากการค้ำประกันสินเชื่อ ให้แก่บริษัท บ้านแพน
เอ็นจิเนียริ่ง แอนด์ โฮลดิ้ง จำกัด ซึ่งผิดนัดชำระหนี้จำนวน 399 ล้านบาท
ศาลมีคำพิพากษาเมื่อวันที่ 4 ธันวาคม 2546
ให้บริษัทฯร่วมรับผิดกับบริษัทที่เกี่ยวข้องกันแห่งหนึ่งชำระหนี้ดังกล่าวพร้อมดอกเบี้ยในอัตราร้อยละ
14.5 ต่อปีของต้นเงิน 288 ล้านบาท นับจากวันที่ฟ้อง จนกว่าจะชำระหนี้เสร็จสิ้น
ปัจจุบันคดีอยู่ระหว่างการพิพากษาของศาลฎีกา ซึ่งบริษัทฯ
ได้บันทึกเป็นประมาณการหนี้สินจากการค้ำประกัน ณ 31 ธันวาคม 2552 และเมื่อวันที่ 4 มกราคม
2553 บริษัทได้ดำเนินการปรับโครงสร้างหนี้กับ บรรษัทบริหารสินทรัพย์ไทย ซึ่งบริษัทฯ
จะต้องชำระหนี้เป็นจำนวนเงินทั้งสิ้น 360 ล้านบาท ประกอบด้วยเงินต้น 288 ล้านบาท
และดอกเบี้ยจำนวน 72 ล้านบาท และหากบริษัทฯ
มีกระแสเงินสดมากกว่าประมาณการทางการเงินที่ได้ทำการประมาณการไว้
(ไม่รวมกระแสเงินสดที่เกิดจากการขายที่ดิน อาคาร อุปกรณ์ หุ้น เงินลงทุน และเงินปันผล)
บริษัทฯยินยอมชำระหนี้เพิ่มเติม ทั้งนี้เมื่อรวมจำนวนเงินชำระหนี้ทั้งหมด
(ยกเว้นดอกเบี้ยที่เกิดขึ้นใหม่) ไม่เกินกว่าจำนวน 540 ล้านบาท
ปัจจุบันบริษัทได้ชำระหนี้แล้วเป็นจำนวน 50 ล้านบาท